《再次转庵韵》
宋代·许及之

能诗何殊臂使指，得句不愁人背毁。诗何缘瘦道自肥，谁嘲饭颗山前甫。

誓不惊人死不休，言是良工心独苦。骊黄牝牡元不问，智诈勇贪俱可使。

合时端如锥画沙，悟处快于瓴建水。赵诗平澹谢奇古，所以吾侪誇絜矩。

转庵更是可怜人，诗眼既高窥字髓。我生何能补一字，君美非溢私两喜。

更须传抄及同社，定不惊嗟斯是取。骚坛摩垒真几人，安能碌碌数馀子。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。